**KISKŐRÖS VÁROS POLGÁRMESTERE**

**ELŐTERJESZTÉS**

(sürgőséggel a Képviselő-testület 2021. október 20-i ülésére)

## TÁRGY: KISKŐRÖS VÁROS INTEGRÁLT TELEPÜLÉSFEJLESZTÉSI STRATÉGIÁJÁNAK MÓDOSÍTÁSA

Kiskőrös Város Képviselő-testülete a 44/2015. számú határozatával fogadta el a város településfejlesztési koncepcióját és integrált településfejlesztési stratégiáját (a továbbiakban: ITS). Az ITS-ben lehatárolásra kerültek a KSH népszámlálási adatai alapján a város szegregátumai (belterületen: Uzsoki-Meggyes-Délibáb-Nyíl utcák által körülhatárolt terület, külterületen: Alsókommaszáció területe), valamint szegregációval veszélyeztetett területe (Öregszőlő területe). A szegregátumokban, illetve a szegregációval veszélyeztetett területeken élő lakosság életkörülményeinek javítása érdekében, a szegregáció mérséklését, megszüntetését célzó intézkedések kerültek megfogalmazásra.

Kiskőrös Város Önkormányzata sikeres pályázatot nyújtott be a társadalmi együttműködés erősítését szolgáló helyi szintű komplex programok című TOP-5.2.1-15-BK1-2020-00011 kódszámú és a leromlott városi területek rehabilitációja című TOP- 4.3.1-BK1-2020-00009 kódszámú pályázati felhívásra. A felhívásokra azon települések nyújthattak be pályázatot, melyek ITS-e nevesít, a település belterületén szegregátumot. Kiskőrös város belterületi részén a jelenleg is hatályos KSH adatok alapján az Uzsoki utca – Meggyes utca – Délibáb utca – Nyíl utca által határolt terület minősül szegregátumnak. Az ITS anti-szegregációs intézkedési tervében kizárólag a külterületeken élők vonatkozásában kerültek megfogalmazásra a lakókörnyezet rehabilitációját, az infrastruktura fejlesztését az ott élők esélyegyenlőségének megteremtését, az integráció biztosítását tartalmazó intézkedések. A fenti pályázatokkal azonban a településünknek lehetősége nyílt arra, hogy a belterületi szegregátum területén mind infrastrukturális, mind az ott élők társadalmi felzárkóztatását elősegítő beavatkozásokat valósítson meg az Önkormányzat. A város belterületén lévő szegregátumban élők életminőségének javítása, társadalmi felzárkóztatása érdekében az Önkormányzat a pályázatokban vállalta, hogy a fejlesztési stratégia szegregációra vonatkozó rendelkezéseit 2021. december 31. napjáig módosítja.

A fejlesztések megvalósítása, az érintett szegregátum területen élők integrálása érdekében az ITS anti-szegregációs intézkedési tervében rögzíteni szükséges a belterületi szegregátumban élők felzárkóztatását célzó intézkedések megfogalmazását. A módosító intézkedési tervben megfogalmazásra került az érintett területen lévő földutak aszfaltburkolattal történő ellátása, mint infrastrukturális fejlesztés, valamint a társadalmi felzárkóztatás érdekében a 18 év alatti gyermekek, fiatalok részére felzárkóztatást, képességfejlesztést célzó foglalkozások, minden korosztály részére egészségmegőrzést, prevenciót szorgalmazó tevékenységek, továbbá a roma identitástudat erősítését biztosító előadások a kultúrán, művészeti ágakon keresztül.

Az ITS dokumentum tartalmát, módosításának, egyeztetésének, valamint elfogadásának rendjét a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogi intézményekről szóló 314/2012. (XI.8.) Korm. rendelet (a továbbiakban: Korm.rendelet) szabályozza.

Az elkészült anti-szegregációs intézkedési terv módosítását (határozat-tervezet melléklete) tartalmazó dokumentumot, a képviselő-testületi jóváhagyást követően egyeztetni szükséges a Korm. rendelet 28. § (1) bekezdése szerint a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 15/2017. (VII.13.) önkormányzati rendeletben meghatározott partnerekkel, a Korm. rendelet 9. sz. mellékletében meghatározott és a jelen módosítással érintett államigazgatási szervekkel, valamint az érintett települési önkormányzatokkal.

Az anti-szegregációs intézkedési terv fejlesztési irányainak módosítását tartalmazó dokumentum a partnerségi egyeztetés, államigazgatási szervek észrevételeinek függvényében pontosításra, kiigazításra

kerülhet, azonban érdemi módosításra már nem kerül sor.

A végleges dokumentum képviselő-testületi jóváhagyása a fent meghatározott szervek, valamint a megyei állami főépítész jóváhagyását követően történik.

Fentiekre figyelemmel javaslom, hogy a Képviselő-testület a határozat-tervezetben, illetve az 1. és a 2. számú mellékletében foglaltak szerint hozza meg döntését.

**Kiskőrös, 2021. október 18.**

 **Domonyi László s.k.,**

 **polgármester**

**HATÁROZAT-TERVEZET**

Kiskőrös Város Képviselő-testülete egyetért –a határozat-tervezet 1. és 2. számú mellékletében foglalt Kiskőrös város Integrált Településfejlesztési Stratégiájának anti-szegregációs intézkedési tervében meghatározott fejlesztési irányok módosításával.

**Felelős:** polgármester

**Határidő:** azonnal